Na osnovu člana 38 tačka 2 Zakona o lokalnoj samoupravi (,,Sl. list CG”, br. 02/18 i 34/19) i člana 54 stav 1 tačka 2, a u vezi sa članom 167 stav 1 alineja 4 Statuta Glavnog grada (,,Sl. list CG - opštinski propisi”, broj 08/19), Skupština Glavnog grada, na sjednici održanoj dana 25. jula 2019. godine, donijela je

ODLUKU

o osnivanju Savjeta za saradnju Glavnog grada i nevladinih organizacija

 I OPŠTE ODREDBE

Član 1

 Ovom odlukom osniva se Savjet za saradnju Glavnog grada i nevladinih organizacija (u daljem tekstu: Savjet) kao savjetodavno i stručno radno tijelo Skupštine Glavnog grada (u daljem tekstu: Skupštine), utvrđuju njegova prava i dužnosti, sastav, uslovi, način i postupak imenovanja članova Savjeta i druga pitanja od značaja za njegov rad.

Član 2

 Izrazi upotrijebljeni u ovoj odluci za fizička lica u muškom rodu podrazumijevaju iste izraze za fizička lica u ženskom rodu.

Član 3

 Član Savjeta ne može biti pozvan na odgovornost za iznošenje stavova ili preduzimanje radnji u vršenju svoje funkcije.

Član 4

 Rad Savjeta je javan.

 Javnost rada Savjeta obezbjeđuje se objavljivanjem godišnjeg izvještaja o radu Savjeta na internet stranici Glavnog grada i na drugi način propisan Poslovnikom o radu Savjeta.

Član 5

 Sredstva za rad Savjeta obezbjeđuju se u Budžetu Glavnog grada.

 Naknada za rad članova Savjeta utvrđuje se posebnom odlukom Skupštine.

 II PRAVA I DUŽNOSTI SAVJETA

Član 6

 Savjet:

* daje mišljenja na nacrte propisa, odnosno strateških i drugih akata koji se odnose na rad i razvoj nevladinih organizacija u Glavnom gradu u cilju unaprijeđenja podsticajnog okruženja za djelovanje nevladinih organizacija;
* daje mišljenja u vezi sa primjenom propisa, odnosno strateških i drugih dokumenata koji se odnose na rad i razvoj nevladinih organizacija u Glavnom gradu;
* daje inicijative za donošenje novih ili izmjenu i dopunu važećih propisa radi stvaranja boljeg normativnog i institucionalnog okvira za rad nevladinih organizacija;
* daje mišljenje na odluku o utvrđivanju prioritetnih oblasti u kojima će Glavni grad finansirati projekte nevladinih organizacija u skladu sa posebnom odlukom Skupštine kojom se uređuje finansiranje projekata nevladinih organizacija;
* razmatra sva pitanja od značaja za rad i djelovanje nevladinih organizacija u Glavnom gradu.

Član 7

 Radi ostvarivanja prava i dužnosti Savjeta, organ uprave dužan je da Savjetu dostavi informacije iz svoje nadležnosti u roku od 15 dana od dana prijema zahtjeva.

Član 8

 Organ uprave dužan je da u toku javne rasprave Savjetu dostavi nacrt opšteg akta ili razvojnog plana kojim se utvrđuju javne politike od uticaja na razvoj civilnog društva, rad nevladinih organizacija ili njihovu saradnju sa Glavnim gradom.

 Stav organa uprave po primjedbama, prijedlozima i sugestijama Savjeta predstavlja sastavni dio izvještaja o javnoj raspravi.

Član 9

 Organ uprave kome je Savjet uputio inicijativu za rješavanje određenih pitanja od interesa za nevladine organizacije dužan je da se o toj inicijativi ili prijedlogu izjasni u roku od 15 dana od dana prijema.

 U slučaju neprihvatanja inicijative iz stava 1 ovog člana, organ uprave dužan je da navede razloge.

Član 10

 U slučaju nepostupanja ili neodgovarajućeg postupanja nadležnog organa u smislu čl. 7, 8 i 9 ove odluke, Savjet će obavijestiti gradonačelnika.

Član 11

 Savjet podnosi Skupštini izvještaj o svom radu najmanje jednom godišnje.

 Izvještaj iz stava 1 ovog člana sadrži: broj podnijetih inicijativa, prijedloga, mišljenja, izjašnjenja, preporuka, način postupanja nadležnih organa, ocjenu profesionalnosti i efikasnosti rada lokalne uprave sa aspekta preduzimanja mjera za unaprijeđivanje položaja nevladinih organizacija, način informisanja i konsultovanja nevladinih organizacija, podatke o učešću nevladinih organizacija u radu radnih grupa i drugih oblika rada u lokalnoj upravi Glavnog grada, organizovanju zajedničkih javnih rasprava, okruglih stolova, seminara i sl, ocjenu postupka finansiranja projekata nevladinih organizacija, uočene nepravilnosti, prijedlog mjera za njihovo otklanjanje i sl.

 III SASTAV SAVJETA

Član 12

 Savjet ima predsjednika i šest članova.

 Tri člana Savjeta su odbornici u Skupštini i tri su predstavnici nevladinih organizacija.

 Predsjednik Savjeta je predsjednik Skupštine Glavnog grada.

 Predsjednik Savjeta ima zamjenika koji je predstavnik nevladinih organizacija u Savjetu i koga bira Savjet na predlog predstavnika nevladinih organizacija.

 IV USLOVI, NAČIN I POSTUPAK

 IMENOVANJA

Član 13

 Član Savjeta koji je predstavnik nevladinih organizacija može biti lice sa prebivalištem u Glavnom gradu koje je osnivač, zaposleno ili volontira u nevladinoj organizaciji, ima iskustvo u oblasti razvoja civilnog društva i saradnje sa javnim sektorom i koga podržavaju najmanje tri nevladine organizacije.

 Član Savjeta iz stava 1 ovog člana ne može biti javni funkcioner u smislu odredaba Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenik i namještenik u upravi Glavnog grada ili Službi Skupštine ni funkcioner političke partije (predsjednik partije, član predsjedništva, njihovi zamjenici, član izvršnog i glavnog odbora političke partije).

Član 14

 Postupak imenovanja članova Savjeta pokreće nadležno radno tijelo Skupštine Glavnog grada (u daljem tekstu: radno tijelo) javnim pozivom koji se objavljuje u jednom dnevnom štampanom mediju koji se distribuira na teritoriji Glavnog grada i na internet stranici Glavnog grada.

 Javni poziv iz stava 1 ovog člana sadrži: uslove za imenovanje i isključenje kandidature, podatke o ovlašćenim predlagačima, podatke o radnom tijelu kome se dostavljaju predlozi kandidata, formi i sadržini predloga, rokovima za podnošenje i drugim pitanjima od značaja za imenovanje.

Član 15

 Prijedlog kandidata koji je predstavnik nevladinih organizacija podnosi nevladina organizacija sa sjedištem u Glavnom gradu:

 - koja obavlja djelatnost u Glavnom gradu;

 - koja je upisana u registar nevladinih organizacija najmanje jednu godinu prije objavljivanja javnog poziva;

 - koja u statutu ima utvrđene djelatnosti i ciljeve u vezi sa pravima i dužnostima Savjeta;

 - čiji članovi organa upravljanja nisu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenici, odnosno namještenici i zaposleni u javnim službama čiji je osnivač Glavni grad;

 - je u poslednje tri godine realizovala najmanje jedan projekat u vezi sa pravima i dužnostima Savjeta, učestvovala u najmanje jednoj kampanji ili realizovala najmanje dvije jednokratne akcije.

Član 16

 Uz obrazloženi prijedlog kandidata za člana Savjeta, nevladina organizacija dostavlja:

 - rješenje o upisu u registar nevladinih organizacija,

 - kopiju statuta i akta o osnivanju nevladine organizacije,

 - izjavu lica ovlašćenog za zastupanje nevladine organizacije da članovi organa upravljanja nevladine organizacije nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, državni i lokalni službenici, odnosno namještenici i zaposleni u javnim službama čiji je osnivač Glavni grad;

 - biografiju kandidata sa podacima o iskustvu u poslovima u vezi sa pravima i dužnostima Savjeta;

 - izjavu kandidata da nije član organa političkih partija, javni funkcioner u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenik, odnosno namještenik ili zaposleni u javnim ustanovama ili privrednim društvima čiji je osnivač Glavni grad i da prihvata kandidaturu za člana Savjeta,

 - saglasnost kandidata sa kandidaturom,

 - pisma podrške kandidatu ovjerena od strane drugih nevladinih organizacija,

 - dokaz o realizaciji najmanje jednog projekta ili aktivnosti u vezi sa pravima i dužnostima Savjeta u poslednje tri godine.

Član 17

 Radno tijelo dužno je da na internet stranici Glavnog grada objavi listu predloženih kandidata koji su predstavnici nevladinih organizacija sa podacima o njihovim predlagačima, u roku od 15 dana od dana isteka roka za podnošenje predloga.

 U listi predloženih kandidata koji su predstavnici nevladinih organizacija navodi se naziv i sjedište nevladinih organizacija koje ih podržavaju.

 Predlog kandidata za članove Savjeta podnosi se Skupštini Glavnog grada radi imenovanja na prvoj narednoj sjednici.

 Lista kandidata iz ovog člana je sastavni dio predloga kandidata za članove Savjeta.

 Prednost prilikom imenovanja kandidata koji je predstavnik nevladinih organizacija ima kandidat sa većim brojem pisama podrške drugih nevladinih organizacija, odnosno koji ima veće iskustvo u oblastima iz djelokruga Savjeta.

Član 18

 Predsjednika i članove Savjeta imenuje Skupština, na period od četiri godine.

 Savjet nastavlja da vrši prava i dužnosti utvrđene ovom odlukom po isteku mandata, do izbora novog Savjeta.

 Član Savjeta ne može biti ponovo imenovan.

Član 19

 Članu Savjeta prestaje funkcija prije isteka mandata:

 - ostavkom,

 - prestankom statusa odbornika, odnosno predsjednika Skupštine,

 - promjenom prebivališta,

 - prestankom statusa osnivača, zaposlenog ili volontera u nevladinoj organizaciji.

 U slučaju iz stava 1 ovog člana, Skupština svojim aktom konstatuje prestanak mandata.

Član 20

 Član Savjeta može biti razriješen prije isteka mandata ako:

* je pravosnažnom odlukom osuđen na bezuslovnu kaznu zatvora u trajanju od najmanje šest mjeseci;
* je pravosnažnom odlukom lišen poslovne sposobnosti;

- se utvrdi da je u postupku imenovanja dao o sebi netačne podatke ili je propustio da iznese podatke koji su bili od uticaja na imenovanje,

* neopravdano izostane sa sjednica Savjeta dva puta uzastopno;
* nastupanjem nekog od razloga iz člana 13 stav 3 ove odluke za člana Savjeta koji je predstavnik nevladinih organizacija.

 U slučaju iz stava 1 ovog člana, na predlog Savjeta Skupština donosi odluku o razriješenju.

 Član Savjeta ima pravo da se pred Skupštinom izjasni o razlozima razrješenja.

Član 21

 O nastupanju razloga iz člana 19 stav 1 alineja 3 i 4 i člana 20 ove odluke predlagač, odnosno Savjet obavještava radno tijelo bez odlaganja.

 Radno tijelo dužno je da objavi javni poziv za predlaganje kandidata za novog člana Savjeta u roku od tri dana od dana prestanka mandata ili razriješenja.

 Mandat novoizabranog člana Savjeta traje do isteka mandata Savjeta.

 V NAČIN RADA SAVJETA

Član 22

 Savjet radi u sjednicama.

 Poslovnikom o radu Savjeta bliže se uređuje način rada i odlučivanja Savjeta i druga pitanja od značaja za rad Savjeta.

 VI PRELAZNE I ZAVRŠNA ODREDBA

Član 23

 Stručne i administrativno-tehničke poslove za Savjet obavlja Služba skupštine Glavnog grada.

**Član 24**

 Savjet izabran u skladu sa Odlukom o osnivanju Savjeta za saradnju Glavnog grada i nevladinih organizacija ("Sl.list CG - opštinski propisi", br. 13/15 i 26/17) nastavlja sa radom do isteka mandata.

**Član 25**

 Danom stupanja na snagu ove odluke prestaje da važi Odluka o osnivanju Savjeta za saradnju Glavnog grada i nevladinih organizacija ("Sl.list CG - opštinski propisi", br. 13/15 i 26/17).

Član 26

 Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 02-030/19-2394

Podgorica, 25. jula 2019. godine

**SKUPŠTINA GLAVNOG GRADA - PODGORICE**

  **Predsjednik Skupštine,**

 **dr Đorđe Suhih**